**Az Országos Erdészeti Egyesület elnökségének álláspontja az akácról**

**A közelmúlt kiemelt ágazati híre volt az agrár-, méhész és erdész szakmai szervezetek összefogása az akác ügyében, melyhez Egyesületünk is csatlakozott. A megalakult Akác Koalíció azon uniós és hazai törekvésekkel szemben lép fel, melyek az akáccal való gazdálkodás erősebb korlátozását, támogatásokból való kizárását eredményezhetik.**

**Az Országos Erdészeti Egyesület alapvetése szerint az erdő, mint ökológiai rendszer, és mint megújítható természeti erőforrás hasonló jelentőséggel bír. E kettős cél egyensúlyának megteremtése az erdészet hagyományos küldetése, annak szakmai lényege.**

**A rosszul értelmezett, a vidék megélhetési viszonyait ésszerűtlenül korlátozó ökológiai szemlélet ugyanúgy fenntarthatatlan, mint a természeti alapokat sértő erdőgazdálkodás.**

Az OEE elnökségének álláspontja, hogy a ma hatályos jogszabályok garanciát adnak az őshonos vegetáció védelmére – így az akácot érintő további korlátozásokra nincs szükség.

Ezt igazolja az erdőtörvény alapvetése, mely szerint a magyar erdők természetességi állapota a gazdálkodás következtében nem romolhat. Erdeink Európában kimagasló aránya, 22 százaléka védett terület - itt erdőfelújítás, illetve új erdő telepítése csak őshonos fafajokkal végezhető. Ezen túl, további 21 szálaléknyi erdőterület európai közösségi jelentőséggel, Natura 2000 minősítéssel védett.

Az erdészeti tudomány őshonos erdőtársulásainkat a természeti vagyon legértékesebb részeként tartja számon, ami nélkül nem létezhet fenntartható erdőgazdálkodás. Jól ismerjük az akác intenzív terjedésének kockázatait, a fafajhoz kapcsolódó ökológiai hatásokat. Ezért az erdészek igyekeznek féken tartani az akácot olyan régiókban, ahol tájhonos társulásaink nagy erdőtömböket alkotnak.

Az akác-gazdálkodás egyes térségekben - országosan százezer hektár nagyságrendű területen - alternatíva nélküli eszköze az ésszerű tájhasznosításnak, a magyar vidék élhetőbbé tételének. Innen, a termőhely korábbi átalakulása miatt, a természetes erdők maradványai is kiszorultak. Az őshonos fafajok állományai a jelen körülmények között nem telepíthetők vissza, így az erdész lehetősége a meghonosodott akác felkarolása, további termesztése.

Ilyen körülmények között meg kell erősíteni az akáctermesztés és a hozzá kapcsolódó haszonvételek hosszú távú biztonságát. A termőhelyhez kötött támogatás a vidékfejlesztést szolgáló, ésszerű befektetés. A támogatások tervezett megszüntetése ezért is indokolatlan, az jelentős közcélok elérhetőségét veszélyeztetné.

Ha a természet és az ember viszonyában fenntarthatóságra törekszünk, mindkét irányban érdemes tartózkodni a szélsőséges szemlélettől, megoldásoktól. Az erdészetben kellő körültekintéssel, korlátozottan, az őshonos társulásoktól elkülönítve nem őshonos fafajok is alkalmazhatók – károkozás nélkül növelve ezzel a gazdaság hozamait.

Az akác sokszínű fafaj. Karakteres tulajdonságai okán ugyanúgy jelenthet egyes helyeken komoly ökológiai kockázatot, míg másutt a talaj megóvására is egyedülálló lehetőséget ad.

Itt a kockázatok kivédése, ott a lehetőségek megfontolt használata – ez az erdészek szakmai küldetése.

Az akácgazdálkodás tehát korántsem az ördögtől való dolog - Hazánkban a nemzetgazdaság szerves része, amiben még vannak kihasználható lehetőségek. A lelkiismeretes erdőgazdálkodó kezében az akác a tájhasznosítás sokoldalú eszköze - nem veszélyezteti a magas természetességű erdőtársulásokat, sem a természetközeli erdőgazdálkodás lehetőségeit.

Budapest, 2014. február 14.

**Országos Erdészeti Egyesület Elnöksége**